b'\n_START_ARTICLE_\nKlimar\xc3\xa5det\n_START_PARAGRAPH_\nKlimar\xc3\xa5det er et r\xc3\xa5d af eksperter, der fra 2015 har r\xc3\xa5dgivet den danske regering med hensyn til klimapolitikken. Klimar\xc3\xa5dets f\xc3\xb8rste formand 2014-18 var professor i \xc3\xb8konomi, fhv. overvismand Peter Birch S\xc3\xb8rensen. 1. december 2018 blev han afl\xc3\xb8st af professor Peter M\xc3\xb8llgaard. Udover formanden best\xc3\xa5r r\xc3\xa5det af 6 menige medlemmer og har et sekretariat med ca. 10 ansatte._NEWLINE_Der findes ogs\xc3\xa5 klimar\xc3\xa5d i andre lande, og det danske r\xc3\xa5d er s\xc3\xa5ledes bl.a. inspireret af den tilsvarende engelske institution._NEWLINE_I nogle danske kommuner er der uafh\xc3\xa6ngigt heraf oprettet lokale klimar\xc3\xa5d til at r\xc3\xa5dgive kommunalbestyrelsen i energisp\xc3\xb8rgsm\xc3\xa5l.\n_START_SECTION_\nFormand\n_START_PARAGRAPH_\nKlimar\xc3\xa5det best\xc3\xa5r af en formand og seks menige medlemmer, der udpeges for 4 \xc3\xa5r ad gangen. Medlemmerne skal findes blandt eksperter med bred ekspertise og h\xc3\xb8jt fagligt niveau indenfor energi, transport, landbrug, milj\xc3\xb8/natur og \xc3\xb8konomi. _NEWLINE_Klimar\xc3\xa5dets medlemmer udpeges af klima-, energi- og bygningsministeren. 1. december 2014 blev det offentliggjort, at den f\xc3\xb8rste formand for Klimar\xc3\xa5det blev den tidligere overvismand, \xc3\xb8konomiprofessor ved K\xc3\xb8benhavns Universitet Peter Birch S\xc3\xb8rensen, der bl.a. underviser i milj\xc3\xb8-, ressource- og klima\xc3\xb8konomi. Peter Birch S\xc3\xb8rensens nye rolle blev straks af pressen d\xc3\xb8bt \xe2\x80\x9dklimavismand\xe2\x80\x9d.\n_START_SECTION_\nR\xc3\xb8re om formandsskifte\n_START_PARAGRAPH_\nI november 2018 udn\xc3\xa6vnte energi-, forsynings- og klimaminister Lars Christian Lilleholt professor Peter M\xc3\xb8llgaard til formand for Klimar\xc3\xa5det i 4-\xc3\xa5rs-perioden fra 1. december 2018 til 1. december 2022, selvom Peter Birch S\xc3\xb8rensen havde tilkendegivet, at han gerne ville forts\xc3\xa6tte p\xc3\xa5 posten. Udskiftningen kom efter flere kontroverser mellem Klimar\xc3\xa5det og ministeren i den foreg\xc3\xa5ende periode og udl\xc3\xb8ste forundring og kritik fra en r\xc3\xa6kke forskere og kommentatorer. En \xc3\xb8konomiprofessor og tidligere vismand udtalte, at vragningen af Peter Birch S\xc3\xb8rensen havde vakt stor opsigt i forskerkredse, da Birch S\xc3\xb8rensen var kendt som den absolut bedste faglige kompetence p\xc3\xa5 omr\xc3\xa5det, mens andre eksvism\xc3\xa6nd frygtede, at handlingen ville s\xc3\xa6tte sp\xc3\xb8rgsm\xc3\xa5lstegn ved Klimar\xc3\xa5dets uafh\xc3\xa6ngighed. Juraprofessor Michael G\xc3\xb6tze kaldte sagen bet\xc3\xa6nkelig. Weekendavisen skrev i en leder, at udskiftningen var skandal\xc3\xb8s, og at regeringen havde "halshugget et st\xc3\xa6rkt og politisk uafh\xc3\xa6ngigt organ", og Berlingske kaldte det en "meget alvorlig sag". Venstres klimaordf\xc3\xb8rer Thomas Danielsen udtalte, at der l\xc3\xa6nge i Venstre havde v\xc3\xa6ret mistillid til Peter Birch S\xc3\xb8rensen og Klimar\xc3\xa5det, og at man ville rette op p\xc3\xa5 det ved at udskifte formanden, mens klimaminister Lars Christian Lilleholt afviste, at der var tale om en politisk fyring. Statsminister Lars L\xc3\xb8kke Rasmussen sagde i Folketingets sp\xc3\xb8rgetime, at Peter Birch S\xc3\xb8rensens efterf\xc3\xb8lger som formand Peter M\xc3\xb8llgaard havde en mere "markedsorienteret" tilgang til milj\xc3\xb8politikken, og at han ikke forstod, at Peter Birch S\xc3\xb8rensen "s\xc3\xa5dan fors\xc3\xb8ger at lave halvt martyrium ud af det her." I et indl\xc3\xa6g i Politiken svarede Lars Chr. Lilleholt p\xc3\xa5 kritikken, at han havde haft et par kontroverser med Klimar\xc3\xa5dets dav\xc3\xa6rende formand, men p\xc3\xa5 intet tidspunkt lagt politisk pres p\xc3\xa5 ham og r\xc3\xa5det, men at han fandt det relevant at finde en ny formand for den kommende 4-\xc3\xa5rige periode, da Peter Birch S\xc3\xb8rensens formandsperiode l\xc3\xb8b ud.\n_START_SECTION_\nKommunale klimar\xc3\xa5d\n_START_PARAGRAPH_\nUafh\xc3\xa6ngigt af det nationale klimar\xc3\xa5d har flere danske kommuner nedsat et lokalt klimar\xc3\xa5d til at r\xc3\xa5dgive kommunen i energim\xc3\xa6ssige sp\xc3\xb8rgsm\xc3\xa5l. Horsens kommune nedsatte som den f\xc3\xb8rste et s\xc3\xa5dant klimar\xc3\xa5d i 2009._NEWLINE_Siden har bl.a. Roskilde Kommune oprettet en tilsvarende institution.\n_START_SECTION_\nKlimar\xc3\xa5d i andre lande\n_START_PARAGRAPH_\nOgs\xc3\xa5 i visse andre lande findes en institution, der lyder navnet klimar\xc3\xa5d. Det g\xc3\xa6lder s\xc3\xa5ledes Storbritannien (Committee on Climate Change), Australien og \xc3\x98strig. I december 2014 blev ligeledes etableret et klimar\xc3\xa5d i Norge; til forskel for det danske, der er sammensat af uafh\xc3\xa6ngige eksperter, best\xc3\xa5r det norske klimar\xc3\xa5d af en bred vifte af i alt 25 repr\xc3\xa6sentanter for erhvervsliv, arbejdsmarkedets parter, milj\xc3\xb8organisationer og forskere. _NEWLINE_R\xc3\xa5denes status og deres historie kan generelt v\xc3\xa6re meget forskellig i de enkelte lande.'